Bernardo Bernardi i TVIN –

**od komponibilnog sistema uredskog namještaja do programa humanizacije radnoga mjesta**

**Tematska izložba iz fundusa Hrvatskog muzeja arhitekture HAZU u suradnji s Gradskim muzejom Virovitica i Muzejom za arhitekturo in oblikovanje u Ljubljani**

**Autorica izložbe:** dr. sc. Iva Ceraj, kustosica Hrvatskog muzeja arhitekture HAZU

* **Otvorenje izložbe:** srijeda, 22. svibnja 2019. u 18.00 sati
* **Izložba ostaje otvorena** do petka, 26. srpnja 2019. radnim danom od 10.00 do 16.00 sati, srijedom do 18.00 sati

Drvno industrijski kombinat TVIN iz Virovitice sredinom 1960-ih godina započinje višegodišnju suradnju s Bernardom Bernardijem, arhitektom po formaciji i industrijskim dizajnerom po vokaciji. U kreativnom dijalogu s Razvojnim odjelom TVIN-a, u svojstvu kućnog dizajnera tvornice, Bernardi je do 1980-ih godina realizirao niz uspješnih, višestruko nagrađivanih sistema komponibilnog namještaja: *Pan* (od 1966.), *Skan* (od 1967.), *Dorma* (od 1977.), *Betatvin* (od 1978.) i njihove razvojne inačice. Modularnim sistemima širokoga programskog raspona s fleksibilnim mogućnostima prilagodbe pojedinačnom prostoru i svakom radnom procesu, Bernardi je opremio brojne poslovne interijere, poput redakcije *Start* u neboderu *Vjesnik* 1976. ili glavne uprave Zagrebačke banke u Zagrebu 1979. godine. Inspiraciju za visoku razinu kreativnosti, ali istovremeno i sistematične logičnosti svakog sistema, Bernardi je crpio iz skandinavskih uzora, osobito rada danskog dizajnera Børge Mogensena, te slovenskog arhitekta Nike Kralja, višegodišnjeg dizajnera tvornice Stol iz Kamnika. Potaknut iskustvima od Kopenhagena i Ljubljane, do Zagreba i Virovitice, Bernardi je u intenzivnoj suradnji s TVIN-om ostvario inovativne sisteme namještaja najviših ergonomskih zahtjeva kojima je poslovne prostore pretvarao u funkcionalne i humane radne ambijente. Vrhunski rezultati sinergije tvornice TVIN i njena dizajnera ukazuju na nezaobilaznu ulogu dizajna kao pokretača gospodarskog razvoja u vlastitoj sredini. Implementacija dizajna u proizvodni proces u slučaju TVIN-a značila je i mnogo više – osigurala je prepoznatljivost i ostvarila identitet koji se i danas pamti. Prezentacijom ove sretne suradnje cilj je oteti zaboravu vrijednosti TVIN-ovih proizvodnih programa koji su u svoje vrijeme – metodološki i kvalitativno – pripali najvišim europskim dosezima na području vrhunski oblikovanog, komponibilnog namještaja za potrebe uredskog poslovanja, kao i opreme doma. Prilog je to boljem poznavanju vlastite dizajnerske baštine, te zalog koji i nadalje kreativno obvezuje.

**PROGRAM POPRATNIH DOGAĐANJA:**

**U sklopu izložbe bit će održan niz događanja o kojima ćemo Vas pravovremeno obavijestiti:**

* **Okrugli stol „Dizajnom do identiteta“,** srijeda, 12. lipnja 2019. od 17.00 do 20.00 sati.
* **Dizajnerska baština i film**: predavanje i projekcija kratkog filma „Bernardo Bernardi – klasik hrvatskog dizajna“ autora Vigora Vukotića, srijeda, 03. srpnja 2019. u 18.00 sati.
* **Stručna vodstva kroz izložbu**: 29 svibnja 2019., te 10. i 24. srpnja 2019. održat će autorica izložbe, dr. sc. Iva Ceraj.

Hrvatski muzej arhitekture HAZU

Ivana Gorana Kovačića 37 – 10000 Zagreb

[www.hazu.hr](http://www.hazu.hr)

<https://www.facebook.com/events/684967621936098/>